挽德潤
作者：方審權
朝代：宋

paragraphs: 力挽端平疏，追還元祐風。
祇今名未正，自古直難容。
去國身如葉，憂時鬢易蓬。
轉輸煩計使，鎮撫仗元戎。
化寓文章內，人游禮樂中。
五年懷赤子，一念契蒼穹。
寵僅優奎閣，言猶簡帝聰。
頓忘前席召，虛抱死疆衷。
預决同師魯，先知即了翁。
至誠存素履，定力見臨終。
族黨哲人逝，朝家善類空。
我爲天下哭，非但哭吾崇。